Petras Jakubka

**Petras Jakubka (Petras Jokubka)** (, 1915 m. vasario 4 d. Nemeiriai – 2015 m. spalio 23 d. Florida, JAV) – Lietuvos kariuomenės jaun. karininkas, teisėsaugos darbuotojas nacių okupuotoje Lietuvoje (1941–1945 m.), vienas iš pirmųjų Vilniaus Ypatingojo būrio prie vokiečių saugumo policijos ir saugumo tarnybos (SD) organizatorių (1941 m.).

Emigracijoje JAV tapo aktyviu lietuvių išeivijos visuomenės veikėju.

1942–1943 m. Lukiškių kalėjime užėmė vyriausiojo valdininko pareigas. 1943–1944 m. Ašmenoje dirbo tardytoju ir trumpai teisėju.

1944 m. su žmona Ona pasitraukė į Vokietiją ir vėliau emigravo į JAV. Su kitais lietuviais JAV įsteigė Amerikos lietuvių demokratų lygą ir kurį laiką ėjo jos pirmininko pareigas. Jo iniciatyva įkurta Amerikos tautinė organizacija (*American National Organisation, A.N.O.*), nuo 1988 m. P. Jakubka buvo šios organizacijos pirmininkas.

Sulaukęs 100 metų amžiaus, mirė Floridoje, JAV. Neteistas. Tikėtina, kad P. Jakubka buvo vienas iš paskutiniųjų gyvų buvusių Ypatingojo būrio narių.

## Išsilavinimas

P. Jakubka gimė 1915 m. vasario 4 d. Viešintų valsčiaus Nemeirių kaime.  Mokėsi Panevėžio gimnazijoje, kurioje 1933 m. baigė 5 klases. Mokslus tęsė Kauno jėzuitų gimnazijoje (1933–1937 m.).

1937–1938 m. mokėsi Kauno karo mokykloje ir 1938 m. rugsėjo 27 d. ją baigė su XIII aspirantų laida. Jam suteiktas artilerijos atsargos jaunesniojo leitenanto karinis laipsnis. Po karo mokyklos baigimo išleistas į artilerijos karininkų atsargą.

1938 m. įstojo į Kauno Vytauto Didžiojo universiteto Teisių fakulteto Teisių skyrių. 1939 m. fakultetą perkėlus į Vilnių, ten tęsė studijas. 1942 m. baigė Vilniaus universiteto Teisės fakultetą ir įgijo teisininko išsilavinimą.

1949 m. Miunsterio universitete baigė teisės daktaro studijas.

## Nacių okupacijos metai (1941–1944 m.)

Vokietijos Reicho okupacinėms pajėgoms pasiekus Vilnių, 1941 m. birželio pabaigoje – liepos pradžioje P. Jakubka tapo vienu iš pirmųjų Vilniaus Ypatingojo būrio organizatorių. Šiuo laikotarpiu būrys buvo formuojamas ir dislokuotas Vilniaus miesto ir srities piliečių komiteto vidaus reikalų žinybos būstinėje prie Katedros aikštės (Magdalenos g. 2, dabar Šventaragio g.).

1942 m. įsidarbino vyriausiojo valdininku Lukiškių kalėjime, šias pareigas ėjo iki 1943 m. Nuo 1943 iki 1944 m. dirbo tardytoju ir trumpai teisėju Ašmenoje.

## Emigracija

1944 m. pasitraukė į Vokietiją. 1949 m. P. Jakubka su žmona Ona iš JAV Vokietijos okupacinės zonos emigravo į JAV. 1949 m. liepos 18 d. laivu atplaukė į Bostoną, JAV.  Apsigyveno Čikagos mieste. Nuo 1952 iki 1958 m. dirbo neperiodinio lietuvių teisininkų laikraščio „Teisininkų žinios“ redakcijoje. 1954 m. priėmė JAV pilietybę. Gyvendamas JAV, savo vardą pakeitė į *Peter Iron Jokubka*.

1960 m. su kitais lietuviais išeiviais P. Jakubka įkūrė Lietuvių demokratų lygą ir kiek laiko buvo jos pirmininkas. Įsteigė Amerikos tautinę organizaciją (*American National Organisation, A.N.O.*), nuo 1988 m. P. Jakubka buvo jos pirmininku. Priklausė Lietuvių teisininkų draugijai, 1970 m. buvo išrinktas jos Čikagos skyriaus pirmininku. P. Jakubka buvo Lietuvių krikščionių demokratų sąjungos narys ir jos Čikagos skyriaus pirmininkas (1989–1992 m.).

### Leidiniai

* „Amerikos tautybė ir Amerikos tautinė organizacija“ (1989 m., anglų k., *American Nationality and A.N.O.*).
* „Uolėtas kelias į tobulybę“ (1993 m., apysaka lietuvių k.).
* „Gulbiniškių idilės“ (1999 m., memuariniai užrašai lietuvių k.).
* „Lietuva brangi...“ (2009 m., poezija lietuvių k.).

Parengė spaudai knygą „Klaidos, kurių galima buvo išvengti“, kurioje analizuoja XX a. Lietuvos istorijos vingius (neišleista).

## Išnašos

## Bibliografija
### Interviu
* 
### Istoriniai darbai
* 
* 
* 
* 
* 
* 
* 
* 
* 
*